B. Bugár, podpredseda NR SR: (2001-10-05):
Nech sa páči, pán poslanec, máte slovo. M. Kujan, poslanec: Ďakujem. Vážený pán predsedajúci, vážená pani ministerka, vážené kolegyne, vážení kolegovia, dovoľte mi, aby som aj ja vystúpil k vládnemu návrhu zákona o bankách s pozmeňujúcimi a doplňujúcimi návrhmi. Keďže tieto pozmeňujúce návrhy máte v laviciach, nebudem unavovať vašu ctenú pozornosť tým, že ich budem opätovne čítať, ale skôr sa sústredím na ich zdôvodnenie. Čiže dovoľte mi, aby som teda predniesol 7 pozmeňujúcich návrhov na základe § 82 ods. 2 zákona č. 350/1996 Z. z. zákon o rokovacom poriadku Národnej rady Slovenskej republiky s tým, že v § 8 ods. 6 sa vkladajú slová „podľa ods. 2 a 4“ a nahrádzajú sa slová „podľa ods. 2, 4 a 9“. Ide o spresnenie dikcie § 8 ods. 6 vzhľadom na znenie ustanovení § 8 ods. 2, 4 a 9. K § 8 ods. 9. V § 8 ods. 9 sa za slovo „pre“ vkladajú slová „dlžníkov z hypotekárnych úverov alebo komunálnych úverov a pre“ a za slovo „zabezpečených“ sa vkladajú slová „dlžníkov z hypotekárnych úverov alebo komunálnych úverov a“. V § 68 a § 69 sa slovo „najmä“ nahrádza slovom „prevažne“. V § 76 ods. 4 sa za slová „registra hypoték“ vkladajú slová „podľa ods. 2“ a zároveň slová „podľa ods. 2 a 3“ sa nahrádzajú slovami „podľa ods. 3“. V § 78 ods. 4 sa za slovo „prax“ vkladajú slová „v oblasti bankovníctva“. V § 80 ods. 3 znie: „(3) Hypotekárny správca kontroluje, či a) hypotekárna banka poskytuje hypotekárne úvery a komunálne úvery, b) si hypotekárna plní povinnosti týkajúce sa registra hypoték v súlade s týmto zákonom a inými všeobecne záväznými právnymi predpismi.“ V § 119 sa na koniec dopĺňa odsek 4, ktorý znie: „(4) Osobitné podmienky financovania hypotekárnych úverov a komunálnych úverov najviac na obdobie dvoch rokov od účinnosti tohto zákona môže Národná banka Slovenska povoliť aj pre hypotekárnu banku, ktorá má udelené bankové povolenie na vykonávanie hypotekárnych obchodov ku dňu účinnosti tohto zákona a ktorá písomne požiada o ustanovenie takýchto osobitných podmienok financovania.“ To sú všetky pozmeňujúce návrhy. Teraz by som si dovolil stručné zdôvodnenie týchto mojich pozmeňujúcich a doplňujúcich návrhov. Všetky predložené pripomienky súvisia s ustanoveniami hypotekárnych obchodov, pričom absolútna väčšina pripomienok má iba legislatívnotechnický, resp. spresňujúci charakter v záujme ľahšieho uplatňovania a vykonávania ustanovení o hypotekárnych obchodoch v prospech hypotekárnych klientov. Vecné zmeny sú obsiahnuté len v pripomienke č. 5 a v pripomienke č. 7. V pripomienke 5 sa navrhuje uzákoniť, že jedným z predpokladov na výkon funkcie hypotekárnych správcov alebo ich zástupcov je prax v oblasti bankovníctva. Takáto požiadavka je plne opodstatnená vzhľadom na dôležitosť funkcie hypotekárnych správcov a ich zástupcov. V pripomienke č. 7 sa navrhuje, aby zjednodušené podmienky na financovanie hypotekárnych úverov mohli mať na prechodné obdobie nielen nové hypotekárne banky podľa § 71, ale aj doterajšie hypotekárne banky. Tieto zjednodušené podmienky môžu spočívať napríklad v tom, že hypotekárne banky nebudú povinné financovať hypotekárne úvery prostredníctvom vydávania hypotekárnych záložných listov. To je všetko, ďakujem vám pekne za pozornosť a prosím vás o podporu mojich pozmeňujúcich návrhov. Ďakujem.